CELEX: C2007/042/69
Language: ro
Date: 2007-02-24 00:00:00
Title: Cauza T-409/06: Acțiune introdusă la data de 21 decembrie 2006 — Sun Sang Kong Yuen Shoes Factory/Consiliu

24.2.2007   
            
            
               RO
            
            
               Jurnalul Oficial al Uniunii Europene
            
            
               C 42/39
            
         Acțiune introdusă la data de 21 decembrie 2006 — Sun Sang Kong Yuen Shoes Factory/Consiliu
   (Cauza T-409/06)
   (2007/C 42/69)
   Limba de procedură: engleza
   Părțile
   
      Reclamantă: Sun Sang Kong Yuen Shoes Factory (Hui Yang) Co., Ltd (Xin Xu, China) (reprezentanți: I. MacVay, solicitor, R. Thompson, QC și K. Beal, barrister)
   
      Pârât: Consiliul Uniunii Europene
   Concluziile reclamantei
   
               —
            
            
               anularea Regulamentului contestat, în măsura în care i se aplică reclamantei;
            
         
               —
            
            
               obligarea Consiliului la plata cheltuielilor de judecată.
            
         Motivele și principalele argumente
   Reclamanta, care este un producător și exportator chinez de încălțăminte din piele, solicită anularea Regulamentului (CE) nr. 1472/2006 al Consiliului, din 5 octombrie 2006, de instituire a unui drept antidumping definitiv și de percepere definitivă a dreptului provizoriu instituit asupra importurilor de anumite tipuri de încălțăminte cu fețe din piele originare din Republica Populară Chineză și din Vietnam (1).
   În sprijinul cererii sale, reclamanta invocă șase motive, susținând că:
   
               —
            
            
               Regulamentul contestat este viciat de o eroare manifestă de evaluare sau încalcă cerințe procedurale esențiale și principiul tratamentului egal, întrucât nu recunoaște faptul că reclamanta a operat conform principiilor economiei de piață (2);
            
         
               —
            
            
               prin refuzul de a aplica reclamantei statutul de societate care funcționează conform principiilor economiei de piață, Comisia a încălcat articolul 3 din Regulamentul de bază și a comis o eroare manifestă de evaluare, întrucât nu a luat în considerare informații relevante privind structura pieței și în special rolul important pe care îl au intermediarii independenți în furnizarea produselor fabricate de reclamantă;
            
         
               —
            
            
               Comisia a acționat în afara câmpului de aplicare a articolului 18 alineatul (1) din Regulamentul de bază și a încălcat dreptul la apărare al reclamantei;
            
         
               —
            
            
               Comisia a încălcat articolul 20 din Regulamentul de bază întrucât nu a asigurat informarea corespunzătoare a reclamantei cu privire la modificarea substanțială a măsurilor definitive propuse de Comisie între 7 iulie și 28 iulie 2006;
            
         
               —
            
            
               Regulamentul contestat mai este viciat de o eroare manifestă de evaluare cu privire la întinderea și durata prejudiciului invocat pentru a justifica impunerea acestor drepturi în sarcina reclamantei; și
            
         
               —
            
            
               Regulamentul contestat încalcă articolul 2 alineatul (10) din Regulamentul de bază, în ceea ce privește necesitatea de a face „o comparație echitabilă“ între prețul de export și valoarea normală, atunci când se evaluează marja de dumping.
            
         
      (1)  JO 2006 L 272, p. 1.
   
      (2)  A se vedea articolul 2 alineatul (7) literele (b) și (c) din Regulamentul (CE) nr. 384/96 al Consiliului privind protecţia împotriva importurilor care fac obiectul unui dumping din partea ţărilor care nu sunt membre ale Comunităţii Europene (JO 1996 L 56, p. 1).